Ja lõpuks kõige olulisem - julgust on andnud sihikindel, plaanipärane liikumine Euroopa Liidu suunas. Ma  rõhutan siinkohal juba kulunud, kuid siiski ainuõiget seisukohta: Eesti ühinemine Euroopa Liiduga ei ole ainult ja kitsalt julgeolekupoliitiline paratamatus. Eelkõige on see meie ühiskonna ja majanduse ühinemine tsiviliseeritud maailmaga, oma koha taastamine Euroopas. Pürgimine Euroopa Liidu poole tähendab seadusandluse täiendamist mida me peaksime niikuinii igal juhul läbi viima, kui tahame majandust seada turumajanduse reeglite kohaselt. See tähendab poliitiliste põhimõtete järgimist, mida me peame  niikuinii arenenud riigina omaks võtma. See tähendab majanduskasvu tempot ja elu kvaliteeti, mis on omane arenenud, mitte igavesti arenenud maailma poole liikuvale riigile.